དེར་མ་ཟད་མཚན་ཉིད་ཀྱི་གཞུང་ཆེན་མོའི་བཤད་རྒྱུད་རྣམས་ཀྱང་ཇོ་བོ་རྗེའི་བཀའ་དྲིན་ལས་བྱུང་བ་སྟེ།དེའི་ཚུལ་ཇི་ལྟར་ཞེ་ན།བོད་འདིར་དབུ་ཚད་བྱམས་ཆོས་ཡོངས་སུ་རྫོགས་པའི་བདག་པོར་གྱུར་པ་ནི་རྔོག་ལོ་ཆེན་པོ་སློབ་མ་ཡང་སློབ་དང་བཅས་པ་ཡིན་ཅིང་།རྔོག་ལོ་ཙཱ་བ་ལེགས་པའི་ཤེས་རབ་ནི་ཇོ་བོའི་དངོས་སློབ་ཙམ་དུ་མ་ཟད་ཡེར་བ་ལྷ་རིར་གསང་ཆོས་བཀའ་གདམས་གླེགས་བམ་གནང་བའི་ཐུགས་ཀྱི་སྲས་པོ་གཅིག་ཡིན་ལ།དེ་ཉིད་ལ་ཇོ་བོ་ཉིད་ཀྱིས་གསང་ཕུ་འདེབས་པར་ལུང་བསྟན་པ་བཞིན་བཏབ།དེའི་སློབ་མ་དང་དབོན་པོ་གཉིས་ཀ་ཡིན་པ་བློ་ལྡན་ཤེས་རབ་ཀྱིས་ཇོ་བོའི་ཆོས་རྣམས་ཁུ་བོ་ལས་གསན་ནས་བསྟན་རིམས་ཀྱང་མཛད།དེའི་སློབ་མ་གསུང་རབ་ཀུན་ལ་མཁས་པ་གྲོ་ལུང་པ་བློ་གྲོས་འབྱུང་གནས།ཕར་ཕྱིན་ལ་མཁས་པ་འབྲེ་ཆེན་པོ་ཤེས་རབ་འབར།ཚད་མ་ལ་མཁས་པ་གངས་པ་ཤེའུ།དབུ་མ་ལ་མཁས་པ་ཁྱུང་རིན་ཆེན་གྲགས།དངོས་ཀྱི་གདན་ས་ཞང་ཚེ་སྤོང་སོགས་བྱུང་།གྲོ་ལུང་པ་གཞོན་ནུའི་དུས་ཇོ་བོ་རྗེ་དང་འབྲོམ་ལས་བཀའ་གདམས་ཀྱི་ཆོས་གསན།ཇོ་བོའི་གཞུང་ཆུང་རྣམས་གཙོ་བོར་གྱུར་པའི་ཆོས་ཆུང་བརྒྱ་རྩ་ལ་དོན་ཁོག་འཆིང་བའི་ཌྰི་ཀ་དང་།བསྟན་རིམ་ཆེ་ཆུང་གཉིས་མཛད།བསྟན་རིམ་ཆེན་མི་ནི་ལམ་སྒྲོན་གྱི་དགོངས་འགྲེལ་ཟླ་མེད་ཡིན་པས་རྒྱལ་བ་ཙོང་ཁ་པས་ཀྱང་འདིའི་གླེགས་བམ་གཟིགས་དུས་སུ་མཆོད་པ་སྣ་ཚོགས་ཀྱིས་བསུ་བ་མཛད་ཅིང་།ལམ་རིམ་ཆེན་མོ་ཡང་ཕལ་ཆེར་འདི་དང་མཐུན་པར་མཛད།གྲོ་ལུང་པ།འབྲེ།གངས་པ།ཁྱུང་།ཞང་རྣམས་ཀྱི་སློབ་བརྒྱུད་ལ་མཁས་པ་གནམ་གྱི་ས་བཀབ་པ་ལྟ་བུ་རིམ་པར་བྱོན་པ་རྣམས་ཀྱིས་བཤད་གྲྭ་མང་དུ་བཙུགས་པའི་འཆད་ཉན་གྱི་རྒྱུད་ད་ལྟའི་བར་དུ་གནས་པ་འདིའོ།།